google/wiki40b huggingface dataset:
Boys and Girls (τραγούδι της Αντζέλικα Αγκουρμπάς)

Το "Boys and Girls" επρόκειτο να είναι το Λευκορωσικό τραγούδι στο Διαγωνισμό Τραγουδιού Eurovision 2005, τραγουδισμένο στα αγγλικά από την Αντζέλικα Αγκουρμπάς. Καθώς δεν τραγουδήθηκε, το τραγούδι μπαίνει σε μια πολύ κλειστή ομάδα μόνο τριών με τεσσάρων τραγουδιών που ανακοινώνονται ως συμμετοχές αλλά δεν τραγουδούνται στο διαγωνισμό. 
Το τραγούδι είναι μια συναισθηματική μπαλάντα, με τους στίχους γραμμένους ως μια έκκληση προς τα παιδιά του κόσμου, υπενθυμίζοντάς τους ότι είναι το μέλλον.
Λόγω εν μέρει του παλιομοδίτικου στυλ του τραγουδιού, αλλά και λόγω του θέματος (το τραγούδι είναι βασισμένο γύρω από τη σφαγή στο Μπεσλάν, το οποίο είναι ασυνήθιστο ως θέμα στα τραγούδια στην αγγλική γλώσσα), δεν έτυχε ευνοϊκής υποδοχής πριν από το Διαγωνισμό. Έτσι, η Αγκουρμπάς επέλεξε να εκτελέσει το Love me Tonight αντ'αυτού.
Η φινλανδική συμμετοχή για το διαγωνισμό του 2005 ("Why?" του Γκέιρ Ρένινγκ) είχε το ίδιο θέμα, αν και δεν πέρασε στον τελικό του διαγωνισμού.
Η Επιστροφή (τηλεοπτική σειρά)

Πλοκή

Πριν από 20 χρόνια, μια οικογένεια έζησε το χειρότερο εφιάλτη κάθε γονιού. Ο Μάνος, ο 4χρονος γιος του Ορέστη και της Έλενας, εξαφανίζεται κάτω από αδιευκρίνιστες συνθήκες, κατά τη διάρκεια μιας εκδρομής. Παρά τις απεγνωσμένες προσπάθειες της οικογένειας και της τοπικής κοινωνίας, το αγοράκι αγνοείται. Στα βασανιστικά χρόνια που ακολουθούν, η Έλενα είναι η μόνη η οποία ελπίζει ότι ο γιος της θα βρεθεί και είναι ζωντανός, ενώ κανείς άλλος στην οικογένεια δεν ελπίζει μαζί της. Η ίδια κλείνεται στον εαυτό της και παραμελεί τον άντρα και τα παιδιά της, που μεγαλώνουν με μοναδικό στήριγμα τον πατέρα τους που προσπαθεί να κρατήσει την οικογένεια ενωμένη. Ξαφνικά, είκοσι χρόνια μετά, ένας νεαρός άντρας εμφανίζεται και ισχυρίζεται ότι είναι ο Μάνος, το παιδί που όλα αυτά τα χρόνια αναζητούσαν. Όλοι θα τον αμφισβητήσουν, εκτός από την μητέρα του, την Έλενα, η οποία είναι σίγουρη ότι οι προσευχές της εισακούστηκαν. Η επιστροφή του Μάνου διχάζει την οικογένεια και ανοίγει τον ασκό του Αιόλου. Αναπάντητα ερωτήματα και σκοτεινά μυστικά βγαίνουν στο φως, ένας έρωτας εξορισμού καταδικασμένος, ενώ μια χιονοστιβάδα αποκαλύψεων απειλεί να τους πνίξει όλους.
Διεθνής Ένωση Νομικών Βιβλιοθηκών

Διοίκηση

Τα ανώτερα στελέχη (Officers)  της ένωσης αποτελούν ο Πρόεδρος (President), δυο Αντιπρόεδροι (Vice Presidents), ο Γραμματέας και ο Ταμίας. Η IALL διευθύνεται  από το Διοικητικό Συμβούλιο (Board of Directors), το οποίο έχει τη συνολική ευθύνη για την εύρυθμη λειτουργία του οργανισμού και απαρτίζεται από τα Ανώτερα Στελέχη, οκτώ επιπλέον μέλη, και τον προηγούμενο Πρόεδρο (immediate past president). Το Διοικητικό Συμβούλιο υπηρετεί τριετή θητεία, κατά την οποία διαχειρίζεται της υποθέσεις της ένωσης και ο Πρόεδρος έχει τη δυνατότητα να συστήνει Επιτροπές (Committees), οι οποίες δρουν επικουρικά προς την υλοποίηση του έργου του.

Δράση

Η IALL μέσα από το σύνολο των δραστηριοτήτων της αποσκοπεί στην ενίσχυση του έργου των βιβλιοθηκών με αντικείμενο τη Νομική Επιστήμη και των βιβλιοθηκονόμων που εργάζονται σε αυτές, καθώς και στην ανάπτυξη της νομικής πληροφόρησης γενικότερα. Για την επίτευξη του σκοπού της διοργανώνει και συμμετέχει σε εκδηλώσεις, πραγματοποιεί σεμινάρια και προωθεί την ανάπτυξη συνεργατικών σχέσεων μεταξύ των μελών της. Παρέχει καθοδήγηση και οικονομική υποστήριξη σε βιβλιοθηκονόμους που εργάζονται σε βιβλιοθήκες με αντικείμενο τη Νομική Επιστήμη, προκειμένου να συμβάλλει στην επαγγελματική τους εξέλιξη. Επιπλέον, δραστηριοποιείται στο χώρο των εκδόσεων μέσω της δημοσίευσης ενημερωτικού υλικού, με βασικές δημοσιεύσεις το περιοδικό «IALL International Journal of Legal Information»   και τη λίστα συζητήσεων «IALL LISTSERV»  , τα οποία παρέχουν πληροφόρηση για αναδυόμενα ζητήματα και εξελίξεις στο χώρο.
Φίλιππος του Αλανσόν

Βιογραφία

Ήταν ο δεύτερος γιος του Καρόλου Β΄ κόμη του Αλανσόν και της Μαρίας των Ιβρέα-Καστίλης, κόρης του Φερδινάνδου δε λα Σέρδα κυρίου της Λάρα. Αδελφός του ήταν ο Κάρολος Α΄ κόμης του Αλανσόν, μετέπειτα αρχιεπίσκοπος του Λυόν.
Γεννήθηκε στο Μπρι (μεταξύ του Σηκουάνα και του Μάρνη) και από νωρίς εισήλθε στην υπηρεσία της Εκκλησίας. Ίσως έγινε αρχιδιάκονος του Μπρι, της επισκοπής του Μω, όταν ήταν έφηβος. Σε ηλικία 17 ετών, το 1356, έγινε επίσκοπος του Μπωβαί και ανέλαβε την επισκοπή αν και όχι ακόμη χειροτονημένος. Επειδή πέρασαν αρκετά έτη χωρίς να έχει έλθει ακόμη η επικύρωση από τον Σύλλογο των Καρδιναλίων, άφησε την επισκοπή το 1360 για να γίνει αρχιεπίσκοπος του Ρουέν. Μερικά έτη μετά ήλθε σε διαμάχη με τον Κάρολο Ε΄, επειδή δεν χορηγούσε το επίδομα (benefice) στον ιερέα που ειχε προτείνει ο βασιλιάς.
Τελμησσός

Αρχαιότητα

Η Τελμησσός ήταν ανθηρή πόλη της Λυκίας, φημισμένη για τη σχολή μάντεων, την οποία συμβουλεύτηκαν, μεταξύ άλλων ο Λυδός βασιλέας Κροίσος, πριν κηρύξει πόλεμο κατά του Κύρου του Μεγάλου και ο Μέγας Αλέξανδρος, μετά την πολιορκία της Αλικαρνασσού.  Σύμφωνα με την μυθολογία πήρε το όνομά της από τον Τελμισσό, γιο του θεού Απόλλωνα. Στην πόλη υπήρχε μαντείο αφιερωμένο στον Απόλλωνα. Στα μέσα του 6ου αιώνα π.Χ. έγινε μέρος της Περσικού Βασιλείου ενώ μετά την απελευθέρωση των πόλεων των παραλίων της Μικράς Ασίας που ήταν αποτέλεσμα της ήττας των Περσών από τους Έλληνες στους Περσικούς πολέμους, εντάχθηκε στη Δηλιακή συμμαχία. Καταλήφθηκε από τον Αλέξανδρο το 334 π.Χ..

Βυζάντιο

Η Τελμησσός μετονομάστηκε σε Αναστασιούπολη τον 8ο αιώνα, προφανώς προς τιμή του αυτοκράτορα Αναστάσιου Β΄, αλλά δεν κράτησε επί μακρόν το όνομα. Η πόλη στη συνέχεια ονομάστηκε Μάκρη παίρνοντας το όνομα του νησιού στην είσοδο του λιμένα. Τούτο το όνομα μαρτυρείται για πρώτη φορά το 879.
Ωστόσο, επιγραφή του 7ου αι. που ανακαλύφθηκε στο Γιβραλτάρ φέρει το εθνώνυμο "Μακριώτες" ίσως υποδεικνύει πρωιμότερη ύπαρξη του ονόματος Μάκρη.
Τα ερείπιά της βρίσκονται στη σημερινή πόλη Φετίγιε.

Εκκλησιαστική ιστορία

Ο Γάλλος ιστορικός και Θεολόγος Λε Κιέν () αναφέρει δύο επισκόπους της Τελμησσού, τον Ιλάριο (370) και τον Ζηνόδοτο, στη Σύνοδο της Χαλκηδόνας (451). Ο δεύτερος κατονομάζεται ως "Επίσκοπος της Μητροπόλεβως της Τελμησσού και της Νήσου Μάκρης". Το Notitiae Episcopatuum αναφέρει την Τελμησσό ως επισκοπική έδρα έως τον 10ο αι. οπότε δεν αναφέρεται πλέον Μάκρη αλλά ως επισκοπή της Μάκρης και του Λυβυσίου ή Λεβισσίου περιοχής περίπου 5 χλμ ΝΔ της Μάκρης, η οποία στις αρχές του 20ού αι. είχε 3000 κατοίκους ελληνικής καταγωγής.
Η συγκεκριμένη επισκοπική έδρα, περιλαμβάνεται ως Τελμησσός, στον κατάλογο των επισκοπικών εδρών της καθολικής εκκλησίας. Όσον αφορά την ανατολική ορθόδοξο εκκλησία η Τελμησσός είναι επίσης επισκοπική έδρα του οικουμενικού πατριαρχείου Κωνσταντινουπόλεως.
Gravity (τραγούδι του Χόβιγκ)

Το "Gravity" είναι τραγούδι του αρμενοκύπριου τραγουδιστή Χόβιγκ. Το τραγούδι γράφτηκε από τον Thomas G:son. Το τραγούδι εκπροσώπησε την Κύπρο στο Διαγωνισμό Τραγουδιού Eurovision 2017. Το μουσικό βίντεο του κομματιού κυκλοφόρησε δημοσίως στις 1 Μαρτίου 2017, ενώ κυκλοφόρησε σε ψηφιακή λήψη στις 2 Μαρτίου 2017.

Διαγωνισμό Τραγουδιού Γιουροβίζιον

Στις 21 Οκτωβρίου 2016, ο Χόβιγκ ανακοινώθηκε ως ο Κύπριος εκπρόσωπος στο Διαγωνισμό Τραγουδιού Γιουροβίζιον 2017. Ο Thomas G:son, συγγραφέας του νικητήριου τραγουδιού του Διαγωνισμού Τραγουδιού Eurovision 2012 "Euphoria", έγραψε το τραγούδι του Χόβιγκ. Στο δίμηνο Ιανουάριος-Φεβρουάριος 2017, ο Χόβιγκ κυκλοφόρησε κομμάτια από τον τίτλο του τραγουδιού και τους στίχους μέσα από τη σελίδα στο Facebook. Το μουσικό βίντεο του κομματιού αργότερα κυκλοφόρησε στις 1 Μαρτίου 2017, και κυκλοφόρησε ως ψηφιακή λήψη την επόμενη ημέρα. Η Κύπρος αγωνίστηκε στο δεύτερο μισό του πρώτου ημιτελικού στο Διαγωνισμό Τραγουδιού Eurovision.
Πανελλήνιο πρωτάθλημα ανώμαλου δρόμου γυναικών 1972

Το Πανελλήνιο πρωτάθλημα ανώμαλου δρόμου γυναικών 1972 διεξήχθη στις 27 Φεβρουαρίου στην Καλογρέζα, στην Αθήνα, σε απόσταση 2.000μ. Πρωταθλητής στο ομαδικό αναδείχθηκε ο Πειραϊκός Σύνδεσμος για δεύτερη φορά. Ταυτόχρονα έγιναν τα πρωταθλήματα νεανίδων και κορασίδων.
Αριστομένης Θεοδωρίδης

Βιογραφικά στοιχεία

Γεννήθηκε στον Πύργο Ηλείας και ήταν γιος του Θαλή Θεοδωρίδη, κτηματία, ανώτερου αξιωματούχου και οπλαρχηγού. Η καταγωγή της οικογένειάς του ήταν από την Δίβρη. Σπούδασε νομικά στο Πανεπιστήμιο Αθηνών, του οποίου ανακηρύχθε και διδάκτωρ. Υπήρξε μέλος του πρώτου διοικητικού συμβουλίου του Δικηγορικού Συλλόγου Αθηνών, εφέτης στην Κέρκυρα, μέλος του Αρείου Πάγου και νομικός σύμβουλος του κράτους. Για μια περίοδο υπήρξε εκδότης της εφημερίδας "Ευνομία" του Πύργου Ηλείας. Παράλληλα ασχολήθηκε ενεργά με την οικονομία και το σταφιδικό ζήτημα αρθρογραφώντας στον τύπο, εκδίδοντας σχετικές μέλετες και διατελώντας διευθυντής της Σταφιδικής Τράπεζας.
Στις βουλευτικές εκλογές του Νοεμβρίου 1910 εξελέγη βουλευτής Αττικής.
Απεβίωσε στην Αθήνα και ενταφιάστηκε στο Α΄ Νεκροταφείο Αθηνών.
Γερμανικό Πρωτάθλημα Ποδοσφαίρου Ανδρών 2013-2014

Η σαιζόν 2013-2014 είναι η 51ή της Μπουντεσλίγκα, του γερμανικού πρωταθλήματος ποδοσφαίρου ανδρών. Άρχισε στις 9 Αυγούστου 2013 και αναμένεται να ολοκληρωθεί στις 10 Μαΐου 2014. Η Μπάγερν Μονάχου είναι η πρωταθλήτρια της περασμένης περιόδου. 
Στο πρωτάθλημα συμμετέχουν 18 ομάδες. Οι 15 προέρχοναι από το Γερμανικό πρωτάθλημα ποδοσφαίρου ανδρών 2012-2013 και άλλες 2 από τη δεύτερη κατηγορία. Η Φορτούνα Ντίσελντορφ και Γκρόιτερ Φιρτ δεν θα συμμετάσχουν στο φετινό πρωτάθλημα καθώς έχουν υποβιβαστεί. Η τελευταία ομάδα καθορίστηκε σε αγώνε πλέι-οφ με τη 16η του  πρωταθλήματος 2012-13, Χόφενχαϊμ 1899 να κερδίζει την τρίτη της δεύτερης κατηγορίας ΦΚ Καϊζερσλάουτερν.
Υποβρύχιο Κ-19: Ο Φονιάς

Πλοκή

Βρισκόμαστε στο 1961 και ο Ψυχρός Πόλεμος μεταξύ της Σοβιετικής Ένωσης και των ΗΠΑ βρίσκεται στο αποκορύφωμά του.
Το πυρηνικό υποβρύχιο Κ-19, το καμάρι του Σοβιετικού στόλου, ξεκινά το παρθενικό του ταξίδι με μυστική αποστολή, παρά τα μηχανικά προβλήματα που έχουν διαπιστωθεί. Ένας νέος καπετάνιος αναλαμβάνει καθήκοντα (Χάρισον Φορντ). Όταν εν μέσω του ωκεανού διαπιστώνεται μια σοβαρή βλάβη, το υποβρύχιο μετατρέπεται σε κινούμενη πυρηνική βόμβα αφού η διαρροή ραδιενέργειας θα προκαλέσει την αφορμή πυρηνικού πολέμου ανάμεσα στις δύο υπερδυνάμεις.
Ορέστης Κολοζώφ

Βιογραφικό

Ο Ορέστης Κολοζώφ γεννήθηκε στην Αλεξανδρούπολη στις 6 Ιουνίου 1940. Ο πατέρας του ήταν ο Γιώργος Κολοζώφ (απλή συνωνυμία με το παλιό στέλεχος του ΚΚΕ Γιώργο Κολοζώφ) και μητέρα του η Άννα Κολοζώφ. Τελείωσε το δημοτικό στην Αλεξανδρούπολη και αργότερα εγκατασταστάθηκε με την οικογένειά του στην Αθήνα, όπου τελείωσε το Γυμνάσιο το 1959. Από μαθητής ακόμα συμμετείχε στους αγώνες της αριστεράς. Το 1960 πήγε για πανεπιστημιακές σπουδές στην Ιταλία και σπούδασε Φυσική στο Πανεπιστήμιο της Πίζας.
Εντάχθηκε στην ΕΔΑ το 1963 και το 1967 έγινε μέλος του ΚΚΕ. Το 1965 εξελέγη γενικός γραμματέας της Oμοσπονδίας Ελληνικών Φοιτητικών Συλλόγων Ιταλίας. Έλαβε μέρος στον αντιδικτατορικό αγώνα κατά της χούντας των συνταγματαρχών, ενόσω βρισκόταν στην Ιταλία.
Ο Κολοζώφ εξελέγη αναπληρωματικό μέλος της Κεντρικής Επιτροπής του ΚΚΕ στο 9ο Συνέδριο και τακτικό της μέλος στο 10ο και 11ο Συνέδριο του ΚΚΕ. Στο 11ο και στο 12ο Συνέδριο εξελέγη αναπληρωματικό μέλος του Πολιτικού Γραφείου του ΚΚΕ. Από το 12ο μέχρι το 17ο Συνέδριο του Κόμματος διετέλεσε τακτικό μέλος του Πολιτικού Γραφείου. Στο 17ο Συνέδριο του κόμματος, το 2005, εξελέγη μόνο στην ΚΕ. Στο 18ο Συνέδριο του ΚΚΕ, τον Φεβρουάριο του 2009, δεν εξελέγη στην ΚΕ.
Από το 1978 έως το 2005 υπήρξε υπεύθυνος του Τμήματος Διεθνών Σχέσεων του ΚΚΕ.
Εξελέγη βουλευτής του ΚΚΕ στις εκλογές του 1993 στην εκλογική περιφέρεια Α΄ Αθηνών και 
το 1996 στη Β' Αθήνας.
Όταν διασπάστηκε το ΚΚΕ το 1968 ο Κολοζώφ συντάχθηκε με την ορθόδοξη πτέρυγα απέναντι στους αναθεωρητές του ΚΚΕ Εσωτερικού, όπως και στην περίοδο 1989 – 1991.
Ο Ορέστης Κολοζώφ πέθανε στην Αθήνα στις 8 Φεβρουαρίου 2014.
Κούτρο

Ιστορία

Το Κούτρο ήταν μία από τις Ελληνικές αποικίες της Μεγάλης Ελλάδος με το όνομα Κυτέριον (Kyterion).
Το 1575 απέκτησε από τον βασιλιά της Ισπανίας Φίλιππο Β' το τίτλο της πόλης αλλά και 20 χρόνια απαλλαγής από του φόρους μετά από νίκη του στο σκάκι με τον διάσημο πρωταθλητή σκακιού Giovanni Leonardo di Bona (ο οποίος καταγόταν από το Κούτρο).
Στις 8 Μαρτίου 1832 η πόλη καταστράφηκε από σεισμό. Τα περισσότερα σπίτια και κτίρια του χωριού καταστράφηκαν και εκατοντάδες άνθρωποι πεθάναν κάτω από τα συντρίμμια. 
Μέχρι τα μέσα του 20ου αιώνα το Κούτρο ήταν πυκνοκατοικημένη περιοχή όταν πολλοί κάτοικοι μετανάστευσαν στην Βόρεια Ιταλία και στην Γερμανία.

Αξιοθέατα

Αξιοθέατο είναι ο Καθολικός ναός Madre ο οποίος βρίσκεται στο κέντρο της πόλης και ανοικοδομήθηκε το 1832.

Τουρνουά σκακιού

Από το 1995 διεξάγεται στο Κούτρο (24 Απριλίου - 1η Μαΐου) διεθνές σκακιστικό τουρνουά με συμμετοχή πρωταθλητών από όλο το κόσμο.
Φρειδερίκος της Βυρτεμβέργης-Νόιενστατ

Βιογραφία

Ήταν ο δευτερότοκος γιος του Ιωάννη-Φρειδερίκου δούκα της Βυρτεμβέργης και της Βαρβάρας των Χοεντσόλερν, κόρης του Ιωακείμ-Φρειδερίκου εκλέκτορα του Βρανδεμβούργου. 
Το 1682 απεβίωσε στο Νόιενστατ επί του Κόχερ σε ηλικία 67 ετών και τον διαδέχθηκε ο πρωτότοκος γιος του Φρειδερίκος-Αύγουστος.
Ψωμί Μεγίστης

Πανίδα

Η βραχονησίδα αποτελεί το μοναδικό σημείο στην Ελλάδα στο οποίο απαντάται η σαύρα της Λυκίας Anatololacerta budaki (Eiselt & Schmidtler, 1986), όπως προέκυψε από πρόσφατη γενετική μελέτη. Στο Ψωμί εντοπίζεται επίσης ο Κυρτοδάκτυλος Mediodactylus danilewskii (Strauch, 1887).
Βοηδρόμια

Τα Βοηδρόμια ήταν αρχαία ελληνική εορτή η οποία λάμβανε χώρα στην Αθήνα την 7η ημέρα του Βοηδρομίωνος μηνός (μέσα Αυγούστου έως μέσα Σεπτεμβρίου) προς τιμή του Απόλλωνα Βοηδρομίου. Ο όρος βοηδρομία σήμαινε παροχή βοηθείας με την έννοια της βοηθείας κατά την μάχη. Η εορτή διέθετε στρατιωτική πτυχή, και κατά την εκδήλωση προσφέρονταν ευχαριστίες στον Απόλλωνα για την βοήθεια που παρασχόταν στους Αθηναίους κατά τις πολεμικές τους επιχειρήσεις. Ωστόσο υπάρχουν διαφορετικές μαρτυρίες από τους ιστορικούς της αρχαιότητας σχετικά με την προέλευση της εκδήλωσης. Ο Πλούταρχος αναφέρει πως κατά την παράδοση ο Θησέας πριν πολεμήσει τις Αμαζόνες είχε κάνει προσφορά στους θεούς και κατόπιν νίκησε στην μάχη η οποία συνέβη εντός του Βοηδρομίωνα, έτσι οι Αθηναίοι συνεχίσαν την παράδοση έκτοτε. Σύμφωνα με το λεξικό Σουίδα όμως, η εκδήλωση απέκτησε την ονομασία της από το γεγονός ότι κατά την βασιλεία του βασιλιά Ερεχθέα, οι Αθηναίοι δέχτηκαν επίθεση την οποία απέκρουσαν επιτυχώς μετά από στρατιωτική βοήθεια (βοηδρομία) που τους δόθηκε από τον Ξούθο. Δεν είναι γνωστές περισσότερες λεπτομέρειες για την εορτή, παρά το ότι προσφέρονταν θυσίες στην θεά Άρτεμη.
Νόμος του Μπερνούλι

Ως άθροισμα ενεργειών

Στη πραγματικότητα πρόκειται για ένα άθροισμα τριών ενεργειών: της "ενέργειας θέσεως", της "δυναμικής πίεσης", που αποτελεί το μέτρο της "κινητικής ενέργειας" του υγρού, και της "υδροστατικής πίεσης", που είναι και το μέτρο της "δυναμικής ενέργειας" λόγω ύψους ή λόγω του πεδίου βαρύτητας.
Θηριογενολογία

Η θηριογενολογία είναι ο κλάδος της κτηνιατρικής που ασχολείται με την αναπαραγωγή, συμπεριλαμβανομένης της φυσιολογίας και της παθολογίας των αναπαραγωγικών συστημάτων των αρσενικών και θηλυκών ζώων και της κλινικής άσκησης της κτηνιατρικής μαιευτικής, της γυναικολογίας και της ανδρολογίας. Οι θηριογενολόγοι είναι κτηνίατροι με προχωρημένη εκπαίδευση στην αναπαραγωγή των ζώων και στη μαιευτική. Στις Ηνωμένες Πολιτείες, οι περισσότεροι θηριογενολόγοι πιστοποιούνται από το Αμερικανικό Κολλέγιο Θηριογενολόγων.
Εθνόσημο της Νήσου Αναλήψεως

Το εθνόσημο της Νήσου Αναλήψεως εγκρίθηκε τον Αύγουστο του 2012. Κύριο σύμβολό του είναι δύο χελώνες, οι οποίες γεννούν τα αυγά τους στο νησί.  Για επίσημες περιστάσεις χρησιμοποιούνταν πριν από το σημερινό εθνόσημο το Εθνόσημο του Ηνωμένου Βασιλείου.

Περιγραφή

Το εθνόσημο αποτελείται από έναν θυρεό που έχει κύματα λευκού-μπλε (εναλλάξ) χρώματος, με ένα πράσινο βέλος που βλέπει προς τα πάνω, όπου πετούν δύο πουλιά (σαν γλάροι) και ένα ακόμα ίδιο πτηνό, αλλά λίγο μεγαλύτερο σε μέγεθος από τα άλλα δύο, στη βάση του θυρεού. Τα πουλιά είναι ζωγραφισμένα μέσα στα μπλε κύματα. Στην κορυφή του θυρεού βρίσκεται μια γαλάζια περικεφαλαία και πάνω της ένα τρικάταρτο ιστιοφόρο πλοίο, με τη σημαία της Αγγλίας καρφωμένη στα δεξιά του. Πάνω από το καράβι (το οποίο φαίνεται να είναι πάνω σε κύματα) βλέπουμε ένα τρίγωνο πράσινου χρώματος. Το θυρεό στηρίζουν δύο όρθιες χελώνες, που κοιτούν αμφότερες προς την περικεφαλαία και βρίσκονται επάνω σε δύο βράχους, όπου έχουν φυτρώσει πράσινα φυτά (χόρτα). Κάθε χελώνα κάθεται πάνω σε έναν τέτοιο βράχο.

Ιστορικό

Η πρόταση για ένα νέο σχέδιο εθνοσήμου με σκοπό να χρησιμοποιείται στα νησιά έγινε από το Συμβούλιο των Όπλων (College of Arms) στο Λονδίνο και κατατέθηκε στο Παλάτι του Μπάκιγχαμ. Οι κάτοικοι του νησιού ρωτήθηκαν για το τι ήθελαν να περιλαμβάνεται στο εθνόσημο και επικράτησε η πρόταση να συμπεριληφθούν οι χελώνες.
Ντότζο

Ντότζο (dōjō, ιαπωνικά: 道場‎) είναι το γιαπωνέζικο όνομα κάθε χώρου στον οποίο διδάσκονται πολεμικές τέχνες. Στα ελληνικά μπορεί να μεταφραστεί ως τόπος της φώτισης ή τόπος της μεθόδου.
Ένα αξιοπρεπές γιαπωνέζικο ντότζο θεωρείται ξεχωριστό και κάθε ένας που το χρησιμοποιεί ως χώρο προπόνησης ή διδασκαλίας το φροντίζει καλά. Στην Ιαπωνία μάλιστα, η τελετή καθαρισμού του ντότζο μετά το τέλος της προπόνησης είχε τη μορφή τελετουργίας. 
Αρκετά συχνά πάντως, σε σχολές διδασκαλίας πολεμικών τεχνών οι οποίες τηρούν τις παραδόσεις το ντότζο έχει συμβολικό χαρακτήρα και χρησιμοποιείται κυρίως επίσημα, μιας και η προπόνηση λαμβάνει χώρα συνήθως σε εξωτερικούς χώρους.
Τέρπυλλος Κιλκίς

Ιστορία

Η αρχαία Ελληνική πόλη "Τέρπυλος" ή "Τέρπυλλος" κατακτήθηκε από τους Ρωμαίους, οι οποίοι την οχύρωσαν με ισχυρό τείχος, τμήματα του οποίου είναι εμφανή έως σήμερα. Αργότερα η πόλη γνώρισε ακμή κατά τη Βυζαντινή περίοδο, όταν οχυρώθηκε εκ νέου για να αντιμετωπίσει επιδρομές εκ βορρά. Τμήματα της Βυζαντινής οχύρωσης φαίνονται έως και σήμερα. Με τον ερχομό των Οθωμανών, η πολίχνη καταστράφηκε και πλέον εγκαταστάθηκαν Τούρκοι, ενώ σταδιακά οι χριστιανοί κάτοικοι το εγκατέλειψαν. Μετά τη Συνθήκη του Νεϊγύ το 1919, εγκαταστάθηκαν στην περιοχή πρόσφυγες από την Ανατολική Ρωμυλία, ενώ αργότερα με την Ελληνοτουρκική ανταλλαγή πληθυσμών του 1923 εγκαταστάθηκε νέο κύμα προσφύγων. Οι πλειοψηφία των κατοίκων σήμερα κατάγονται από τη Θράκη (Ανατολική Θράκη και Βόρεια Θράκη) και τον Πόντο.

Πολιούχος

Το χωριό χωρίζεται σε τρεις συνοικίες (μαχαλάδες). Πολιούχος του χωριού είναι ο Άγιος Παντελεήμων. Την γιορτή του άγιου (27 Ιουλίου) γίνεται μεγάλο πανηγύρι.
Κάρολος Αλφρέδος του Λίχτενσταϊν

Βιογραφία

Ο Κάρολος-Αλφρέδος-Μαρία-Ιωάννης Βαπτιστής-Ερρίκος-Άλοϋς-Γεώργιος-Χάρτμανν-Ιγνάτιος γεννήθηκε στο Ντόιτσλαντσμπερκ της Αυστρίας και ήταν ο δευτερότοκος γιος του Άλοϋς διαδόχου του Λίχτενσταϊν και της Ελισάβετ-Αμαλίας των Αψβούργων-Λωρραίνης, κόρης του Καρόλου-Λουδοβίκου αρχιδούκα της Αυστρίας. 
Απεβίωσε στο Μπρουκ επί του Λάιτα της Αυστρίας σε ηλικία 65 ετών.
Χαρίλαος Θυμιογιάννης

Βιογραφία

Γεννήθηκε το 1916, γιος του Ηπειρώτη δασκάλου Ανδρέα Θυμιογιάννη. Σπούδασε νομικά στη Θεσσαλονίκη και ήταν ενεργός στην Ομοσπονδία Κομμουνιστικών Νεολαιών Ελλάδας, κάτι για το οποίο κατά την περίοδο της δικτατορίας του Μεταξά υπέστη διώξεις και εκτοπίσεις. Ανέπτυξε αντιστασιακή δράση με το ΕΑΜ (όπως και όλη η οικογένειά του) και εργάστηκε ως δικηγόρος, υπερασπιζόμενος πολλές φορές αριστερούς αγωνιστές στα δικαστήρια. Ο αδερφός του, Μενέλαος, είχε φυλακιστεί στη Μακρόνησο.
Εξελέγη βουλευτής Θεσσαλονίκης το 1950 με την Ένωση Δημοκρατικών Αριστερών, που αποτέλεσε μέρος της Δημοκρατικής Παράταξης. Ήταν ο πρώτος βουλευτής της Αριστεράς στη συμπρωτεύουσα μεταπολεμικά και ιδρυτικό στέλεχος της ΕΔΑ μαζί με τον Γιάννη Πασαλίδη. Ωστόσο, στις 10 Μαΐου 1950 έκανε δήλωση σύμπραξης με τους Αριστερούς Φιλελευθέρους και τον Ιούλιο του 1951 προσχώρησε στην κοινωνική ομάδα του Δημοκρατικού Συναγερμού.
Την περίοδο 1952-58 (δύο θητείες) υπηρέτησε και ως δημοτικός σύμβουλος Θεσσαλονίκης.
Μετά τη χούντα ο Χαρίλαος Θυμογιάννης αγωνίστηκε προκειμένου να συσπειρωθούν οι δυνάμεις των Αριστερών μέσω της ΚΕΑ και του ΚΚΕ.
Απεβίωσε σε ηλικία 73 ετών στη Θεσσαλονίκη και η κηδεία του έγινε στις 12 Ιανουαρίου 1989 από τον ιερό ναό του Αγίου Ελευθερίου Ντεπώ.
Παλάτι της πόλης του Πότσνταμ

Ιστορία

Το μπαρόκ παλάτι κατασκευάστηκε στην θέση μιας παλαιότερης οχύρωσης από το 1662 μέχρι το 1669 επί του εκλέκτορα Φρειδερίκου Γουλιέλμου, και ξαναχτίστηκε από το 1744 μέχρι το 1752 από τον Georg Wenzeslaus von Knobelsdorff επί Φρειδερίκου Μεγάλου, ο οποίος προσέθεσε επιπλέον εσωτερική διακόσμηση. Αυτό αποτέλεσε ένα από τα πιο σημαντικά δείγματα ροκοκό της εποχής του Φρειδερίκου.
Κατά τη διάρκεια των συμμαχικών βομβαρδισμών στις 14 Απριλίου του 1945, το Παλάτι βομβαρδίστηκε και κάηκε, αν και το 83 % της δομής του κτιρίου επέζησε. Ωστόσο, το Ενιαίο Σοσιαλιστικό Κόμμα Γερμανίας (επίσημη ονομασία του κυβερνώντος τότε κομμουνιστικού κόμματος), κατεδάφισε τα ερείπια που είχαν απομείνει το 1960 για ιδεολογικούς λόγους. Η Παλιά Αγορά έχασε πια την συνοχή της. Το μόνο τμήμα του παλατιού που έχει απομείνει ήταν οι στάβλοι, οι οποίοι σήμερα στεγάζουν το Μουσείο Κινηματογράφου του Πότσνταμ.
Το 1991 ξεκίνησε η κατασκευή ενός σύγχρονου θεάτρου στο χώρο του Παλατιού, αλλά διακόπηκε, καθώς θα εμπόδιζε τη θέα στην Εκκλησία του Αγίου Νικολάου. Μόνο ο σκελετός του κτιρίου είχε κατασκευαστεί πριν τελικά κατεδαφιστεί.

Ανακατασκευή

Μετά την πτώση του Τείχους του Βερολίνου, το κυβερνών Κόμμα της Αριστεράς (ο διάδοχος του κομμουνιστικού κόμματος) απέρριψε δύο φορές πρωτοβουλίες για να ανακατασκευαστεί το Παλάτι. Ωστόσο, το 1996 υπήρξε ισχυρή ενθάρρυνση από το "Πρόγραμμα Πότσνταμ" με υποστήριξη της Θερινής Ακαδημίας για Νέους Αρχιτέκτονες του Ινστιτούτου Αρχιτεκτονικής του Λονδίνου του Πρίγκιπα της Ουαλίας. Το Πρόγραμμα πρότεινε την αποκατάσταση του ιστορικού αποτυπώματος του Παλατιού μέσω μερικής ανακατασκευής.
Το 1999 ιδρύθηκε ένας οργανισμός για την ανακατασκευή της κύριας πύλης του ανακτόρου, της Fortunaportal (πύλη της Τύχης). Η ανοικοδόμησή της πραγματοποιήθηκε με την βοήθεια μεγάλων δωρεών του τηλεπαρουσιαστή Günther Jauch και του Ομοσπονδιακού Οργανισμού της Γερμανικής Τσιμεντοβιομηχανίας υπό τον Jürgen Lose. Η κατασκευή αυτή θεωρήθηκε σαν κίνηση ενθάρρυνσης για την ανοικοδόμηση όλου του ανακτόρου, μολονότι υπήρχε ακόμη έντονη η αντίδραση της Αριστεράς. 
Το 2007 έγινε δημοψήφισμα επί τριών προτάσεων ανοικοδόμησης του χώρου. Το αριστερό κόμμα αιφνιδιάστηκε όταν η συμμετοχή έφτασε το 50% (ποσοστό πολύ μεγαλύτερο απ’ αυτό των Ευρωεκλογών) και υπερψηφίστηκε ξεκάθαρα η ανακατασκευή του ανακτόρου. «Δεν ήταν αυτό που θέλαμε», είπε μετά την ψηφοφορία ο κοινοβουλευτικός ηγέτης του αριστερού κόμματος Hans-Jürgen Scharfenberg, «αλλά θα σεβαστούμε τις αποφάσεις του λαού».
Το αρχικό σχέδιο ήταν να ανακατασκευαστεί με βάση τις αρχειακές απεικονίσεις μόνο η κύρια βόρεια πρόσοψη ενώ οι πτέρυγες και το εσωτερικό θα ήταν σύγχρονα. Αλλά μια δωρεά 20 εκατομμυρίων ευρώ από τον μεγιστάνα του διαδικτύου Hasso Plattner επέτρεψε την πλήρη ιστορική αποκατάσταση με σύγχρονο εσωτερικό. Ο Plattner προέβη αργότερα και σε άλλη μεγάλη δωρεά για να επενδυθεί η οροφή με τον αρχικό της χαλκό. Το ανάκτορο αποπερατώθηκε στα τέλη του 2013 και στεγάζει σήμερα το κοινοβούλιο του ομοσπόνδου κράτους του Βρανδεμβούργου.
Βιντεοπαιχνίδι βολών πρώτου προσώπου

Μηχανές

Οι μηχανές απεικόνισης τρισδιάστατων γραφικών έχουν προχωρήσει πολύ από την πρώτη τους εμφάνιση. Για παράδειγμα, τα απλά γραφικά του Wolfenstein 3D που έδιναν τότε άμεσα την εντύπωση παιχνιδιού, έχουν αντικατασταθεί από γραφικά με μηχανές εξομοίωσης φυσικών φαινομένων όπως του Crysis, με παραδείγματα όπως την φυσική κίνηση των επιμέρους φύλλων ενός δέντρου ξεχωριστά με ρεαλιστικό τρόπο, την ρεαλιστική απεικόνιση φωτισμού και σκιών και άλλα.

Διαδίκτυο

Τα FPS έχουν προχωρήσει σε μεγάλο βαθμό στον διαδικτυακό χώρο. Ενώ ξεκίνησαν κυρίως σαν παιχνίδια με σκοπό την ψυχαγωγία μόνο του ενός βασικού παίχτη που αγόρασε το παιχνίδι, σήμερα πολλά έχουν εξελιχθεί σε ολόκληρες κοινότητες παικτών στο ίντερνετ.

Ιδιαιτερότητες

Τα παιχνίδια πρώτου προσώπου βολών παρουσιάζουν μια ιδιαίτερη ιδιαιτερότητα, ως προς την τελική απόδοση του παίχτη, στην ακρίβεια του εξοπλισμού αλλά και στην ταχύτητα του δικτύου. Αυτό διότι, σε αντίθεση με άλλα παιχνίδια που είναι βασισμένα περισσότερο στην μακροπρόθεσμη στρατηγική και σκέψη, τα παιχνίδια αυτά έχουν μεγάλες απαιτήσεις στην άμεση ανταπόκριση του παίχτη στην οποιαδήποτε αλλαγή του περιβάλλοντος του παιχνιδιού.